Tidligere leder tapte mot Larvik i retten
For to uker siden møttes Bjørn Gunnar Bruun Hansen og Larvik Håndballklubb i retten. Bakgrunnen er lønn fra 2013 som den tidligere klubbdirektøren aldri tok ut på grunn av klubbens økonomiske situasjon. Bruun Hansen mente, i motsetning til mange av vitnene i rettssaken, at han aldri hadde frasagt seg disse pengene. Dette til tross for at den utestående lønnen ikke kommer fram av 2013-regnskapet. Bruun Hansen var dessuten en av tre personer som undertegnet en såkalt fullstendighetserklæring i forbindelse med dette regnskapet. I retten ble Bruun Hansen også beskyldt for å ha jukset i forbindelse med et styremøtereferat fra oktober 2014. Bruun Hansen endte istedet opp med å måtte betale klubbens saksomkostninger på 115.000 kroner. Det skriver Østlands-Posten. Tingretten mener det er sannsynliggjort at Bjørn-Gunnar Bruun Hansen har avstått fra lønn høsten 2013 på grunn av dårlig klubbøkonomi - og at den avgjørelsen var endelig. Bruun Hansen - som styrte Larvik-skuta fra 1991 til 2015 - har ikke besvart VGs henvendelse tirsdag ettermiddag. Det opprinnelige kravet hans var på drøyt 720.000 kroner, et beløp som ble redusert i løpet av rettsbehandlingen. – Selv om dommen ikke er rettskraftig, og motparten kan velge å anke, er vi er selvfølgelig fornøyde med å ha vunnet saken i tingretten, sier styreleder i Larvik Håndballklubb, Harald Gaupen, til ØP. Han håper at klubben nå kan legge saken bak seg. Retten viser også til at det var Bruun Hansen, i kraft av å være daglig leder og klubbdirektør, som selv var ansvarlig for å sikre sitt eget krav, dersom det skulle komme opp som et tema på et senere tidspunkt. «Som daglig leder/klubbdirektør var han ansvarlig for at regnskapet ga et riktig bilde, dersom han mente at han hadde utestående lønn, måtte han sørge for at det fremkom i regnskapet», skriver retten. Ifølge Østlands-Posten får Bruun Hansen anerkjennelse for å ha bidratt til suksessen i Larvik Håndballklubb over mange år. Men det trekkes også frem at han faktisk fikk 690.000 kroner i lønn i 2013. Bruun Hansen er i dag involvert i håndballsatsningen i Tertnes.
Tidligere daglig leder Bjørn-Gunnar Bruun Hansen krevde 720 000 kroner av Larvik håndballklubb. I dag ble klubben frikjent.